b'\n_START_ARTICLE_\nAdrian S\xc4\x83voiu\n_START_SECTION_\nBiografie\n_START_PARAGRAPH_\nDescendent al unor vechi mo\xc8\x99neni musceleni, s-a n\xc4\x83scut la C\xc3\xa2mpulung-Muscel \xc3\xaentr-o familie de profesori. A f\xc4\x83cut studii gimnaziale \xc8\x99i liceale \xc3\xaen ora\xc8\x99ul natal, iar dup\xc4\x83 bacalaureat a urmat Facultatea de Filologie din cadrul Universit\xc4\x83\xc8\x9bii Bucure\xc8\x99ti, specialitatea rom\xc3\xa2n\xc4\x83-latin\xc4\x83 (promo\xc8\x9bia 1978). P\xc4\x83str\xc3\xa2nd tradi\xc8\x9bia familiei, \xc3\xaentreaga via\xc8\x9b\xc4\x83 a fost profesor \xc8\x99i a predat limba \xc8\x99i literatura rom\xc3\xa2n\xc4\x83, \xc3\xaen prezent la Liceul Teoretic \xe2\x80\x9eAlexandru Ioan Cuza\xe2\x80\x9d din Bucure\xc8\x99ti._NEWLINE_De la debutul publicistic din anul 1977, a publicat constant articole, studii de istorie \xc8\x99i critic\xc4\x83 literar\xc4\x83, eseuri \xc8\x99i recenzii \xc3\xaen revistele \xe2\x80\x9eManuscriptum\xe2\x80\x9d, \xe2\x80\x9eVia\xc8\x9ba rom\xc3\xa2neasc\xc4\x83\xe2\x80\x9d,\xe2\x80\x9eJurnalul literar\xe2\x80\x9d, \xe2\x80\x9eLiteratorul\xe2\x80\x9d, \xe2\x80\x9eMemoria\xe2\x80\x9d, \xe2\x80\x9eLimb\xc4\x83 \xc8\x99i literatur\xc4\x83\xe2\x80\x9d, \xe2\x80\x9eLimba \xc8\x99i literatura rom\xc3\xa2n\xc4\x83\xe2\x80\x9d, \xe2\x80\x9eMitropolia Olteniei\xe2\x80\x9d, \xe2\x80\x9eRevista de istorie a Muscelului\xe2\x80\x9d etc. Din 1984 a fost colaborator la Radio Rom\xc3\xa2nia \xc8\x99i a participat la numeroase emisiuni culturale pe teme de istorie \xc2\xa0literar\xc4\x83 ori de evocare a unor personalit\xc4\x83\xc8\x9bi culturale. _NEWLINE_\xc3\x8en anul 1977 a devenit membru al Societ\xc4\x83\xc8\x9bii Numismatice\xc2\xa0 Rom\xc3\xa2ne, apoi al Societ\xc4\x83\xc8\x9bii de \xc8\x98tiin\xc8\x9be Filologice din Rom\xc3\xa2nia, unde a f\xc4\x83cut parte din colegiul de redac\xc8\x9bie al revistei \xe2\x80\x9eLimba \xc8\x99i literatura rom\xc3\xa2n\xc4\x83\xe2\x80\x9d, publica\xc8\x9bia societ\xc4\x83\xc8\x9bii. Ca recunoa\xc8\x99tere a activit\xc4\x83\xc8\x9bii publicistice de promovare, dar \xc8\x99i de recuperare a valorilor culturale muscelene, a fost numit membru de onoare al Societ\xc4\x83\xc8\x9bii de \xc8\x98tiin\xc8\x9be Istorice din Rom\xc3\xa2nia, filiala Muscel._NEWLINE_Pentru majoritatea proiectelor sale a avut un parteneriat permanent cu Editura Ars Docendi din Bucure\xc8\x99ti, unde \xc8\x99i-a publicat cea mai mare parte a volumelor. A \xc3\xaengrijit edi\xc8\x9bii ale unor scriitori rom\xc3\xa2ni precum: C. D. Aricescu, Alexandru Odobescu, George Top\xc3\xaerceanu, Anton Holban \xc8\x99i Mihai Mo\xc8\x99andrei. \xc3\x8en calitate de legatar al poetului Mihai Mo\xc8\x99andrei a tip\xc4\x83rit numeroase articole \xc3\xaen care a evocat personalitatea scriitorului \xc8\x99i a analizat aspecte ale operei sale. A publicat, folosind arhiva proprie, coresponden\xc8\x9ba primit\xc4\x83 de Mihai Mo\xc8\x99andrei de la diver\xc8\x99i scriitori, precum \xc8\x99i coresponden\xc8\x9ba trimis\xc4\x83 acestuia de unchiul s\xc4\x83u, poetul Dimitrie Nanu. _NEWLINE_Prin volumul Discursul oratoric (de la \xc3\xaenceputuri \xc8\x99i p\xc3\xa2n\xc4\x83 la instaurarea regimului comunist), ap\xc4\x83rut \xc3\xaen 2003, a umplut un gol \xc3\xaentr-un domeniu \xe2\x80\x93 oratoria - complet marginalizat \xc3\xaen timpul regimului comunist. O colec\xc8\x9bie de documente ale timpului (note \xc8\x99i impresii de c\xc4\x83l\xc4\x83torie) este crestoma\xc8\x9bia C\xc3\xa2mpulungul \xc3\xaen m\xc4\x83rturiile vremii (2008), care adun\xc4\x83 cele mai interesante pagini scrise de c\xc4\x83l\xc4\x83torii rom\xc3\xa2ni \xc8\x99i str\xc4\x83ini care au trecut pe aici de-a lungul a peste trei secole. Pe linia aceleia\xc8\x99i pasiuni pentru cultura \xc8\x99i istoria ora\xc8\x99ului natal \xc8\x99i a Muscelului se \xc3\xaenscriu \xc8\x99i alte volume ori albume publicate._NEWLINE_Preocupat de cartografia medieval\xc4\x83, a identificat \xc8\x99i comentat primele h\xc4\x83r\xc8\x9bi \xc3\xaen care apare ora\xc8\x99ul C\xc3\xa2mpulung. Pornit \xc3\xaen recuperarea memoriei ascenden\xc8\x9bilor s\xc4\x83i direc\xc8\x9bi, a reconstituit prin documente \xc8\x99i\xc2\xa0 m\xc4\x83rturii orale istoria a cinci genera\xc8\x9bii din familia sa. Pentru toate volumele \xc8\x99i albumele s-au organizat lans\xc4\x83ri de carte, cele mai multe la Galeria \xe2\x80\x9eArta\xe2\x80\x9d din C\xc3\xa2mpulung._NEWLINE_\xc3\x8en paralel cu activitatea de la catedr\xc4\x83, pentru care a primit diploma \xe2\x80\x9eGh. Laz\xc4\x83r clasa I\xe2\x80\x9d (cea mai \xc3\xaenalt\xc4\x83 distinc\xc8\x9bie din \xc3\xaenv\xc4\x83\xc8\x9b\xc4\x83m\xc3\xa2ntul preuniversitar rom\xc3\xa2nesc), a avut \xc8\x99i alte preocup\xc4\x83ri \xc3\xaen domeniul didactic: a fost formator na\xc8\x9bional, a lucrat \xc3\xaen \xc2\xa0programul PHARE, iar \xc3\xaen cadrul Serviciului Na\xc8\x9bional de Evaluare \xc8\x99i Examinare din Bucure\xc8\x99ti a elaborat subiectele pentru examenele na\xc8\x9bionale de capacitate \xc8\x99i bacalaureat. Bogata activitate didactic\xc4\x83 \xc8\x99i experien\xc8\x9ba de profesor \xc2\xa0s-au concretizat \xc3\xaen alc\xc4\x83tuirea unor manuale de limba \xc8\x99i literatura rom\xc3\xa2n\xc4\x83 pentru toate clasele de liceu, ghiduri \xc8\x99i auxiliare didactice, tip\xc4\x83rite la edituri importante (All, Teora, Humanitas, Art), pe care au \xc3\xaenv\xc4\x83\xc8\x9bat dup\xc4\x83 anul 2000 serii \xc3\xaentregi de elevi din toat\xc4\x83 \xc8\x9bara. A fost implicat \xc3\xaen reforma \xc3\xaenv\xc4\x83\xc8\x9b\xc4\x83m\xc3\xa2ntului profesional \xc8\x99i tehnic din Rom\xc3\xa2nia \xc8\x99i a scris manuale \xc8\x99i ghiduri pentru elevii din \xc8\x98colile de Arte \xc8\x99i Meserii._NEWLINE_A participat la numeroase congrese \xc8\x99i conferin\xc8\x9be, simpozioane na\xc8\x9bionale \xc8\x99i sesiuni de comunic\xc4\x83ri \xc8\x99tiin\xc8\x9bifice cu lucr\xc4\x83ri care s-au publicat ulterior \xc3\xaen volume ori reviste de specialitate._NEWLINE_\xc3\x8en anul 2011 Prim\xc4\x83ria \xc8\x99i Consiliul Local C\xc3\xa2mpulung i-au acordat titlul de \xe2\x80\x9eCet\xc4\x83\xc8\x9bean de onoare al municipiului C\xc3\xa2mpulung-Muscel\xe2\x80\x9d pentru \xe2\x80\x9ebogata activitate \xc3\xaen domeniul literar, didactic \xc8\x99i publicistic\xe2\x80\x9d. Pentru realiz\xc4\x83rile sale, din anul 2013 figureaz\xc4\x83 \xc3\xaen \xe2\x80\x9eWho is Who \xe2\x80\x93 Enciclopedia personalit\xc4\x83\xc8\x9bilor din Rom\xc3\xa2nia\xe2\x80\x9d.'